На лесвіцы сустракаюць выявы колішніх пузаценькіх аўтобусаў і тралейбусаў — транспарту, апошнія прадстаўнікі якога колькі часу таму зніклі з вуліц сучаснага Мінска. А тут ізноў маленькі ЗІЛ калясіць па старой Прывакзальнай плошчы без падземных пераходаў і рэкламных экранаў, бразджыць па зараз ужо не існуючых рэйках старэнькі трамвай, які, мабыць, яшчэ заспеў жывою сваю “прабабулю” — знакамітую конку. Так з серыі акварэльна-гуашавых работ “Грамадскі транспарт Мінска” ў Нацыянальным музеі гісторыі і культуры Беларусі распачынаецца выстаўка Уладзіміра Шаркова “Родны мой горад...”, якая прысвечана 940-годдзю сталіцы.